**Előterjesztés**

**Fácánkert Község Önkormányzata Képviselő-testületének**

**2017. szeptember 20. napján tartandó ülésére**

*4. napirendi pont*

**Tárgy: Bursa Hungarica Felsőoktatási Önkormányzati Ösztöndíjpályázat 2018. évi fordulójához csatlakozási nyilatkozat jóváhagyása**

**Előterjesztő: dr. Dobai Sándor jegyző**

**Előadó: dr. Dobai Sándor jegyző és Orbán Zsolt polgármester**

**Tisztelt Képviselő-testület!**

Az Oktatási Minisztérium 2000. november 20-án indította el a Bursa Hungarica Felsőoktatási

Önkormányzati Ösztöndíjpályázatot. Az előző évekhez hasonlóan Fácánkert község Önkormányzata részt kíván venni a pályázati rendszerben, így a felsőoktatási intézményekben tanulmányokat folytató, fácánkerti lakóhelyű, hátrányos szociális helyzetű hallgatók számára rendszeres anyagi segítséget nyújt. Az elmúlt évben 1 diák tanulmányait támogatta Fácánkert Község Önkormányzata ezzel az ösztöndíjjal.

Az önkormányzatok számára a felsőoktatási önkormányzati ösztöndíjrendszerben való részvétel önkéntes. A települési önkormányzat csak abban az esetben csatlakozhat a pályázat 2018. évi fordulójához, ha az Általános Szerződési Feltételek elfogadását igazoló csatlakozási

nyilatkozatot a Támogatáskezelő részére 2017. október 2-ig benyújtja, és így az általános szerződési feltételek szerint a pályázatot a jelenlegi felsőoktatási hallgatók ("A" típusú pályázat), illetve felsőoktatási tanulmányokat kezdeni kívánók ("B" típusú pályázat) számára a 2017. október 3-án kiírja.

Az Emberi Erőforrások Minisztériuma megbízásából az Emberi Erőforrás Támogatáskezelő 2017. augusztus 31-én nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer 2018. évi pályázati fordulóját hátrányos helyzetű, szociálisan rászoruló fiatalok felsőoktatási tanulmányainak támogatására.

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a **hátrányos helyzetű, szociálisan rászoruló fiatalok felsőfokú tanulmányai**nak támogatása.

A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik a települési önkormányzat illetékességi területén lakóhellyel rendelkeznek, felsőoktatási intézményben (felsőoktatási hallgatói jogviszony keretében) **teljes idejű (nappali tagozatos) képzésben vesznek rész**t.

A többszintű támogatási rendszer pénzügyi fedezetéül három forrás szolgál: a települési önkormányzati, a megyei önkormányzati, valamint – az Emberi Erőforrások Minisztériuma finanszírozásával – a felsőoktatási intézményi költségvetésben megjelenő elkülönített forrás.

A Bursa Hungarica felsőoktatási önkormányzati ösztöndíjrendszer a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet, valamint a nemzeti felsőoktatásról szóló 2011. évi CCIV. törvény előírásain alapul.

A Bursa Hungarica Ösztöndíjrendszer többszintű támogatási rendszer pénzügyi fedezetének forrásai: A települési önkormányzatok által nyújtott támogatás, a megyei önkormányzatok által nyújtott támogatás *(az (1) és (2) együtt: önkormányzati ösztöndíjrész),* és az intézményi támogatás.

Az önkormányzatok egy tanulmányi félévre egy összegben utalják át az ösztöndíjban részesülő hallgatók öt havi támogatási összegét az Emberi Erőforrás Támogatáskezelő számlájára.

Az ösztöndíjat a hallgatói juttatásokat kifizető intézmény folyósítja a jogosultaknak. A felsőoktatási intézmény kötelessége a kifizetés előtt megvizsgálni a jogosultságot. Az Emberi Erőforrás Támogatáskezelő az adott tanulmányi félév lezárását követően a ki nem fizetett önkormányzati ösztöndíjrészt visszautalja a települési önkormányzat bankszámlájára, és az önkormányzat saját hatáskörben dönt, hogy a jogosulatlanság ellenére – nem Bursa támogatás jogcímen – mégis folyósítja-e a támogatottnak a már korábban megítélt támogatást.

Fácánkert Község Önkormányzata a 2018. évi pályázathoz az Általános Szerződési Feltételek elfogadását igazoló Nyilatkozat aláírásával csatlakozhat, melyet az Emberi Erőforrás Támogatáskezelő részére kell megküldeni.

Kérem a Tisztelt Képviselő-testületet, támogassa, hogy a nyilatkozat polgármester általi aláírásával Fácánkert Község Önkormányzata csatlakozzon a Bursa Hungarica Felsőoktatási Önkormányzati Ösztöndíjpályázat 2018. évi fordulójához és a támogatásra szánt keretösszeget határozza meg!

Fácánkert, 2017-09-07

Dr. Dobai Sándor

jegyző

***Határozati javaslat***

***…/2017. (………) számú képviselő – testületi határozat***

***a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról***

1. Fácánkert Község Önkormányzatának Képviselő-testülete csatlakozik az Emberi Erőforrás Minisztérium Bursa Hungarica Felsőoktatási Önkormányzati Ösztöndíjpályázat 2018. évi fordulójához, egyúttal felkéri a polgármestert a csatlakozási nyilatkozat aláírására.
2. A képviselő-testület felkéri a jegyzőt, hogy gondoskodjék az Emberi Erőforrás Támogatáskezelő részére a csatlakozási nyilatkozat megküldéséről, a Bursa Hungarica Felsőoktatási Önkormányzati Ösztöndíjpályázat pályázati felhívás közzétételéről.
3. A képviselő-testület az ösztöndíjpályázaton felhasználható 2018. évi pénzkeretet 100.000,- forint összegben határozza meg.
4. A képviselő-testület felhatalmazza a polgármestert, hogy a benyújtott pályázatok alapján, a pályázók szociális rászorultságának mérlegelésével állítsa fel a kérelmezők rangsorát, állapítsa meg az önkormányzati támogatás összegét.
5. A képviselő-testület felkéri a polgármestert, hogy a 2018. évi költségvetési rendelet tervezése során a 3.) pont szerinti pénzkeretet tervezésére kerüljön sor.

**Felelős:** Orbán Zsolt polgármester

**Közreműködik:** Dr. Dobai Sándor jegyző

**Határidő:** folyamatos